《侍玉方舅氏夜坐赋呈》
宋代·杨炳

月亦知人意，窥窗分外明。虾须排竹桁，蟹眼沸茶铛。

镫火秋心觉，星河夜气清。此时参静悟，客慧不容生。

作者简介：泉州晋江人，字若晦，号鯈溪居士。孝宗淳熙二年进士。累官左司谏，尝论治赃吏当自大吏始。太学生杨宏中等六人因指责朝政受罚，炳上书辨其冤，忤怒韩侂胄，被诬结党为奸，出知泉州。以宝谟阁直学士奉祠。卒年八十一。有《易说》、《礼记解》、《西掖稿》、《谏垣存稿》等。